ΓΡΑΠΤΗ ΕΡΩΤΗΣΗ E-2091/01

υποβολή: Paul Rbig (PPE-DE) προς την Επιτροπή

(13 Ιουλίου 2001)

Θέμα: Απαγόρευση νυχτερινής εργασίας για νέους - έναρξη εργασίας στις 4 π.μ. για τους μαθητευόμενους αρτοποιούς

Η οδηγία 94/33/ΕΚ(1) του Συμβουλίου της 22.6.1994 σχετικά με την προστασία των νέων προβλέπει περιορισμούς για τη νυχτερινή εργασία των νέων. Σύμφωνα με το άρθρο 9 ορίζεται ως χρόνος νυχτερινής ανάπαυσης ο μεταξύ 10 μ.μ. και 6 π.μ. ή μεταξύ 11 μ.μ. και 7 π.μ. Τα κράτη μέλη μπορούν, σύμφωνα με το άρθρο 9, παράγραφος 2, στοιχείο α), να επιτρέπουν την εργασία των νέων σε ορισμένους τομείς δραστηριότητας. Ωστόσο, η συγκεκριμένη εργασία απαγορεύεται μεταξύ 12ης νυχτερινής και 4 π.μ., σύμφωνα με το στοιχείο β).

Αυτή η διάταξη προκαλεί πολλές δυσχέρειες στη λειτουργία των επιχειρήσεων αρτοποιίας. Λόγω της μεταβολής των επιθυμιών των πελατών, κατέστη αναγκαία η παράταση της εργασίας κατά τις νυχτερινές ώρες. Άρτοι και αρτοσκευάσματα πρέπει να βρίσκονται στη διάθεση των πρατηρίων στις 6 π.μ. Βάσει των προαναφερθέντων κανονισμών, οι μαθητευόμενοι αρτοποιοί δεν επιτρέπεται να απασχολούνται πριν από τις 4 π.μ., με αποτέλεσμα να καθίσταται δυσχερής η εκμάθηση της ζύμωσης, η οποία αποτελεί σημαντικό στοιχείο των κανόνων που διέπουν την επαγγελματική κατάρτιση των αρτοποιών. Μια τροποποίηση της οδηγίας για την προστασία των νέων, που αντιμετωπίζουν περιορισμούς λόγω της νυχτερινής απαγόρευσης, θα μπορούσε να αμβλύνει το πρόβλημα.

Οι μικρές και μεσαίες επιχειρήσεις αρτοποιίας, στις οποίες ανέκαθεν εκπαιδεύονταν μαθητευόμενοι, θα εξακολουθήσουν να είναι ακόμη πιο πρόθυμες να δέχονται μαθητευόμενους προς κατάρτιση.

Έχει η Επιτροπή επίγνωση του γεγονότος ότι το άρθρο 9, παράγραφος 2, στοιχείο β) της οδηγίας 94/33/ΕΚ του Συμβουλίου σχετικά με την προστασία των νέων αντιτίθεται στην εκπαίδευση των μαθητευόμενων αρτοποιών;

Προτίθεται η Επιτροπή να αναλάβει πρωτοβουλία για την τροποποίηση του άρθρου 9, παράγραφος 2, στοιχείο β) της οδηγίας 94/33/ΕΚ του Συμβουλίου για την προστασία της εργασίας των νέων έτσι ώστε να μετατίθεται ο χρόνος τηςποχρεωτικής τετράωρης νυχτερινής ανάπαυσης ανάλογα με το έτος μαθητείας του μαθητευόμενου, προκειμένου οι μαθητευόμενοι του δεύτερου έτους να έχουν νυχτερινή ανάπαυση από τις 11 μ.μ. έως τις 3 π.μ. και του τρίτου έτους από τις 10 μ.μ. έως τις 2 μ.μ.;

(1) ΕΕ L 216 της 20.8.1994, σελ. 12.

Απάντηση της κ. Διαμαντοπούλου Εξ ονόματος της Επιτροπής

(5 Σεπτεμβρίου 2001)

Η Επιτροπή επιθυμεί να επιστήσει την προσοχή του κ. βουλευτή στο άρθρο 1 της οδηγίας 94/33/ΕΚ του Συμβουλίου της 22ας Ιουνίου 1994 για την προστασία των νέων κατά την εργασία(1), που προβλέπει ότι τα κράτη μέλη μεριμνούν ώστε η εργασία των εφήβων ναπόκειται σε αυστηρές ρυθμίσεις και να προστατεύεταιπό τους όρους που προβλέπει η οδηγία και, επιπλέον, ότι τα κράτη μέλη μεριμνούν γενικά ώστε όλοι οι εργοδότες να εξασφαλίζουν στους νέους συνθήκες εργασίας προσαρμοσμένες στην ηλικία τους.

Σε ό,τι αφορά τη νυχτερινή εργασία των εφήβων, η οδηγία προβλέπει ότι τα κράτη μέλη λαμβάνουν τα αναγκαία μέτρα για την απαγόρευση της εργασίας των παιδιών μεταξύ των ωρών 22:00 και 06:00 ή μεταξύ 23:00 και 07:00. Τα κράτη μέλη μπορούν, δια της νομοθετικής ή της κανονιστικής οδού, να επιτρέπουν την εργασία των εφήβων σε ορισμένους τομείς δραστηριότητας κατά την περίοδο απαγόρευσης της νυκτερινής εργασίας, αλλά και σε αυτές τις περιπτώσεις πρέπει να απαγορεύεται η εργασία μεταξύ 12ης νυχτερινής και 4 π.μ. Η προβλεπόμενη από την οδηγία δυνατότητα παρέκκλισης, από την εν λόγω γενική απαγόρευση σε ορισμένους τομείς δεν καλύπτει τον τομέα της αρτοποιίας.

Η Επιτροπή θεωρεί ότι η εν λόγω διάταξη επιτρέπει στα κράτη μέλη να επιτύχουν ισορροπία μεταξύ των απαιτήσεων επαγγελματικής κατάρτισης των εφήβων και της ανάγκης για την προστασία των νέων κατά της εργασίας που ενδέχεται να απειλήσει την ασφάλεια, τηνγεία ή την σωματική τους ανάπτυξη. Προς το παρόν, η Επιτροπή δεν προτίθεται να προτείνει τροποποίηση της οδηγίας.

(1) ΕΕ L 216 της 20.8.1994.